《读亭林山人诗》
清代·张金镛

河流天上来，月魄海中皎。洪钟蓄奇响，大泽胎异宝。

神龙具全体，于诗露一爪。旁皇成至文，喷薄吐元造。

万事有根干，孤心斡幽窈。一身刀绳余，六合蓁莽扫。

纷纷削椠家，竞夺化工巧。岂知大雅堂，厜㕒矗云表。

作者简介：浙江平湖人，字良甫，号海门。道光二十一年进士，官翰林院侍讲。性豪爽，善画梅，兼工分隶。有《躬厚堂集》、《跗山馆词》。